Tadeusz Reichstein
Tadeusz Reichstein, 20.7.1897-1.8.1996, polskfødt schweizisk kemiker, 1946-67 professor i organisk kemi ved Basels universitet. I samarbejde med H. Staudinger identificerede han smagsstofferne i kaffe, hvilket skabte grundlag for teknisk fremstilling af pulverkaffe.
Reichstein og hans medarbejdere isolerede i 1930'erne en lang række binyrebarkhormoner, herunder kortison, og påviste deres kemiske struktur, således at syntetisk fremstilling blev mulig. I 1933 påviste han, hvordan askorbinsyre (C-vitamin) kan fremstilles syntetisk.
Sammen med P. Hench og E.C. Kendall modtog han i 1950 nobelprisen i fysiologi/medicin.